b'\n_START_ARTICLE_\nJapon\xc5\xb3 kalba\n_START_SECTION_\nPaplitimas\n_START_PARAGRAPH_\nJapon\xc5\xb3 kalba \xc5\xa1neka apie 130 mln. \xc5\xbemoni\xc5\xb3, o tai sudaro kiek ma\xc5\xbeiau nei 2% pasaulio gyventoj\xc5\xb3. Nors japon\xc5\xb3 kalba daugiausia vartojama tik Japonijoje, ji buvo, o kai kur ir teb\xc4\x97ra paplitusi u\xc5\xbe Japonijos rib\xc5\xb3. Be Japonijos, taip pat vartojama Havajuose, kur apie 5\xc2\xa0% gyventoj\xc5\xb3 moka japon\xc5\xb3 kalb\xc4\x85, ir pagrindin\xc4\x97je JAV dalyje, Piet\xc5\xb3 Amerikoje (daugiausia Brazilijoje, kur veikia didel\xc4\x97 emigrant\xc5\xb3 i\xc5\xa1 Japonijos bendruomen\xc4\x97). Japon\xc5\xb3 kalbos paplitimas pasaulyje susij\xc4\x99s su trimis didel\xc4\x97mis emigracijos bangomis i\xc5\xa1 Japonijos nuo XIX a. pabaigos iki XX a. vidurio. Kai Japonija buvo okupavusi Kor\xc4\x97j\xc4\x85, Taivan\xc4\x85, dal\xc4\xaf \xc5\xbeemynin\xc4\x97s Kinijos, Filipinus ir \xc4\xafvairias salas Ramiajame vandenyne iki Antrojo pasaulinio karo pabaigos,  vietiniai okupuot\xc5\xb3 \xc5\xbeemi\xc5\xb3 gyventojai buvo ver\xc4\x8diami mokytis japon\xc5\xb3 kalbos. Tod\xc4\x97l daugelis \xc5\xbemoni\xc5\xb3 tose \xc5\xa1alyse geba \xc5\xa1nek\xc4\x97ti tiek vietine kalba, tiek japon\xc5\xb3. Manoma, kad japon\xc5\xb3 kalbos pasaulyje mokosi keli milijonai \xc5\xbemoni\xc5\xb3._NEWLINE_Kai kuriais skai\xc4\x8diavimais japoni\xc5\xa1ki interneto puslapiai sudaro 4,9\xc2\xa0% vis\xc5\xb3 interneto puslapi\xc5\xb3 (4 vieta po angl\xc5\xb3, vokie\xc4\x8di\xc5\xb3 ir pranc\xc5\xabz\xc5\xb3).\n_START_SECTION_\nOficialus statusas\n_START_PARAGRAPH_\nJapon\xc5\xb3 kalba yra faktin\xc4\x97 oficiali kalba Japonijoje ir Angaur saloje, esan\xc4\x8dioje Palau. Taip pat yra nustatyta standartin\xc4\x97s kalbos forma: hy\xc5\x8djungo (\xe6\xa8\x99\xe6\xba\x96\xe8\xaa\x9e, standartin\xc4\x97 japon\xc5\xb3 kalba) arba ky\xc5\x8dts\xc5\xabgo (\xe5\x85\xb1\xe9\x80\x9a\xe8\xaa\x9e, bendra kalba), tuo tarpu \xc5\xa1ie abu terminai rei\xc5\xa1kia beveik t\xc4\x85 pat\xc4\xaf. Japon\xc5\xb3 kalba buvo sunorminta po Meid\xc5\xbei restauracijos, tam pagrind\xc4\x85 dav\xc4\x97 Tokijuje vartota kalbos forma. Hy\xc5\x8djungo mokoma mokyklose, vartojama televizijoje ir oficialiuose pa\xc5\xa1nekesiuose, pa\xc4\x8diame \xc5\xa1iame straipsnyje yra ra\xc5\xa1oma apie \xc5\xa1i\xc4\x85 form\xc4\x85._NEWLINE_Anks\xc4\x8diau, standartine buvusi ra\xc5\xa1omoji japon\xc5\xb3 kalba (\xe6\x96\x87\xe8\xaa\x9e, bungo) skyr\xc4\x97si nuo \xc5\xa1nekamosios kalbos (\xe5\x8f\xa3\xe8\xaa\x9e, kogo). Abiejose sistemose buvo skirtum\xc5\xb3 tarp gramatikos taisykli\xc5\xb3 ir keletas pakitim\xc5\xb3 \xc5\xbeodyne. Bungo buvo labiausiai paplitusi Japon\xc5\xb3 kalbos u\xc5\xbera\xc5\xa1ymo sistema iki ma\xc5\xbedaug 1900 m., kuomet kogo \xc4\xaftaka palaipsniui i\xc5\xa1augo. Nuo to laiko iki pat 1940-\xc5\xb3j\xc5\xb3 buvo vartojamos abi \xc5\xa1ios japon\xc5\xb3 kalbos ra\xc5\xa1omosios sistemos. Bungo vis dar teb\xc4\x97ra aktuali kai kuriems istorikams, literat\xc5\xabros mokslininkams ir teisininkams (daug Japonijos \xc4\xafstatym\xc5\xb3, i\xc5\xa1likusi\xc5\xb3 po Antrojo pasaulinio karo yra para\xc5\xa1yti b\xc5\xabtent \xc5\xa1ia kalba).\n_START_SECTION_\nTaigen kaitymas\n_START_PARAGRAPH_\nTaigen neturi gal\xc5\xabni\xc5\xb3 kaitos, skirtingai nei, pvz., lietuvi\xc5\xb3 kalbos daiktavard\xc5\xbeio kaitymas, ta\xc4\x8diau j\xc5\xb3 tarpusavio ry\xc5\xa1\xc4\xaf ir ry\xc5\xa1\xc4\xaf su yogen nustato gausyb\xc4\x97 pagalbini\xc5\xb3 kalbos dali\xc5\xb3, prijungiam\xc5\xb3 prie \xc5\xbeod\xc5\xbeio galo. \xc5\xa0iuo at\xc5\xbevilgiu japon\xc5\xb3 kalba yra labai pana\xc5\xa1i \xc4\xaf kor\xc4\x97jie\xc4\x8di\xc5\xb3. Pagalbin\xc4\x97s kalbos dalys nurodo linksn\xc4\xaf, kitas kategorijas.\n_START_SECTION_\n\xc5\xbdod\xc5\xbei\xc5\xb3 tvarka\n_START_PARAGRAPH_\n\xc5\xbdod\xc5\xbei\xc5\xb3 tvarka sakinyje yra gana grie\xc5\xbeta. Pagrindin\xc4\x97 taisykl\xc4\x97 \xe2\x80\x93 veiksnys eina visada sakinio prad\xc5\xbeioje, o tarinys \xe2\x80\x93 sakinio gale. Visos kitos sakinio dalys i\xc5\xa1sid\xc4\x97sto tarp j\xc5\xb3, o norimoji pabr\xc4\x97\xc5\xbeti sakinio dalis eina ar\xc4\x8diau tarinio. Paprasto japon\xc5\xb3 kalbos sakinio sandara grind\xc5\xbeiama temos ir remos santykiu: pradedant nauj\xc4\x85 mint\xc4\xaf, i\xc5\xa1 prad\xc5\xbei\xc5\xb3 pasakoma sakinio tema, u\xc5\xbebaigiama dalelyte \xe3\x81\xaf (tariama wa), po kurios, taikant min\xc4\x97t\xc4\x85 strukt\xc5\xabr\xc4\x85, i\xc5\xa1d\xc4\x97stomas j\xc4\x85 apib\xc5\xabdinantis sakinys.'